text: नई दिल्ली: कर्नाटक में सोमवार को 105 शहरी स्थानीय निकायों (यूएलबी) के लिए हो रही मतगणना में कांग्रेस सबसे आगे चल रही है, जबकि बीजेपी दूसरे नंबर पर है. वहीं, मध्य प्रदेश कांग्रेस कमेटी (MPCC) ने टिकट पाने के इच्छुक लोगों को खत लिखा है और आगामी विधानसभा चुनाव में टिकट की दावेदारी करने से पहले कुछ शर्तें रखी हैं. इधर, नीति आयोग के उपाध्यक्ष राजीव कुमार ने कहा है कि नोटबंदी की वजह से अर्थव्यवस्था में मंदी आई है, यह बिलकुल गलत है. इसके लिए आरबीआई के पूर्व गवर्नर रघुराम राजन की गलत नीतियां जिम्मेदार है. उधर, यलगार परिषद मामले में बॉम्बे हाईकोर्ट ने सवाल उठाया है कि महाराष्ट्र पुलिस ने प्रेस कॉन्फ्रेंस क्यों आयोजित की, जबकि मामला कोर्ट में विचाराधीन है. वहीं, बॉलीवुड फिल्म 'स्त्री' ने पिछले तीन दिन में रोजाना कमाई में वृद्धि की है.